แนวโน้ม SET บวกตามตปท. หลังสหรัฐไม่ล็อกดาวน์-ราคาน้ำมันดีดกลับ
แนวโน้ม SET เช้าบวก ตามตปท. หลังประธานาธิบดีโจ ไบเดน ไม่สั่งล็อกดาวน์เพื่อคุมโควิด รวมถึงราคาน้ำมันก็ปรับตัวขึ้น
22 ธ.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดรีบาวด์ทางเทคนิค สอดคล้องกับตลาดหุ้นอื่นในภูมิภาคเอเชียที่เช้านี้ปรับตัวขึ้นราว 0.2-0.4% จากนักลงทุนคลายกังวลต่อผลกระทบทางเศรษฐกิจ หลังประธานาธิบดีโจ ไบเดน แถลงยืนยันว่า สหรัฐจะไม่ล็อกดาวน์ประเทศเพื่อควบคุมการแพร่ระบาดของโรคโควิด-19 เหมือนกับที่เคยทำในเดือนมี.ค.63 ขณะเดียวกันราคาน้ำมันก็ปรับตัวขึ้น ราว 4% ก็น่าจะส่งผลต่อหุ้นกลุ่มพลังงานและปิโตรเคมี
ทั้งนี้ให้แนวรับไว้ที่ 1,610-1,615 จุด และแนวต้าน 1,630-1,635 จุด โดยวันนี้ให้ติดตามการประชุมคณะกรรมการนโยบายการเงิน (กนง.) คาดว่าน่าจะคงอัตราดอกเบี้ยนโยบายไว้ที่ระดับเดิม หรือ 0.5% และน่าจะคงต่อเนื่องไปจนถึงปี 65 รวมถึงการเปิดเผยตัวเลขผลิตภัณฑ์มวลรวมภายในประเทศ (GDP) ไตรมาส 3/2564 ของสหรัฐฯ